input: PROVEDBENA UREDBA KOMISIJE (EU) br. 1294/2014
  оd 4. prosinca 2014.
  o izmjeni Uredbe (EZ) br. 1238/95 u pogledu visine pristojbe za prijavu i pristojbe za ispitivanje koje se plaćaju Uredu Zajednice za biljnu raznolikost
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu Vijeća (EZ) br. 2100/94 od 27. srpnja 1994. o oplemenjivačkim pravima na biljnu sortu Zajednice (1), a posebno njezin članak 113.,
  nakon savjetovanja s Administrativnim vijećem Ureda zajednice za biljnu raznolikost,
  budući da:
  (1)
  Člankom 7. Uredbe Komisije (EZ) br. 1238/95 (2) utvrđuju se odredbe u pogledu visine pristojbe za prijavu koja se plaća Uredu Zajednice za biljnu raznolikost („Ured”) za obradu prijava za dodjelu oplemenjivačkog prava na biljnu sortu Zajednice.
  (2)
  Na temelju iskustva Ureda u pogledu troška povezanog s obradom nevažećih prijava za dodjelu oplemenjivačkih prava na biljnu sortu Zajednice primjereno je smanjiti iznos pristojbe za prijavu koji zadržava Ured.
  (3)
  Člankom 8. stavkom 1. Uredbe (EZ) br. 1238/95 i njezinim Prilogom I. utvrđuje se visina pristojbi za pripremu i izvođenje tehničkog ispitivanja sorte koja je predmet prijave za oplemenjivačko pravo na biljnu sortu Zajednice, a koje se plaćaju Uredu („pristojba za ispitivanje”).
  (4)
  U pogledu tehničkog ispitivanja sorti za koje se uvijek iznova treba koristiti materijal s posebnim sastojcima za proizvodnju materijala, iskustvo je pokazalo da se trošak tog ispitivanja od slučaja do slučaja može u velikoj mjeri razlikovati. Pristojba za tehničko ispitivanje treba obuhvaćati trošak tehničkog ispitivanja sorte i svakog posebnog sastojka sorte. Stoga u tim slučajevima ne treba utvrditi maksimalni iznos u pogledu pristojbe za tehničko ispitivanje.
  (5)
  Iskustva u pogledu tehničkog ispitivanja također pokazuju da ukupni iznos pristojbi za ispitivanje koje Ured naplaćuje ne pokriva ukupni iznos pristojbi koje Ured plaća uredima za ispitivanje. Međutim, pristojbama koje naplaćuje Ured trebale bi se u načelu pokriti pristojbe koje Ured plaća. Stoga treba povisiti pristojbe iz Priloga I. Uredbi (EZ) br. 1238/95. Istodobno treba pojednostavniti cjenovne skupine navedene u tom Prilogu.
  (6)
  Uredbu (EZ) br. 1238/95 stoga treba na odgovarajući način izmijeniti.
  (7)
  Mjere predviđene u ovoj Uredbi u skladu su s mišljenjem Stalnog odbora za oplemenjivačka prava na biljnu sortu Zajednice,
  DONIJELA JE OVU UREDBU:
  Članak 1.
  Uredba (EZ) br. 1238/95 mijenja se kako slijedi:
  (1)
  U članku 7. stavak 7. zamjenjuje se sljedećim:
  „7. Ako je pristojba za prijavu primljena, ali prijava nije važeća u skladu s člankom 50. osnovne Uredbe, Ured zadržava 200 EUR pristojbe za prijavu, a ostatak vraća kada podnositelja prijave obavijesti o nedostacima u prijavi.”
  (2)
  U članku 8. stavak 1. zamjenjuje se sljedećim:
  „1. Pristojbe za pripremu i izvođenje tehničkog ispitivanja sorte koja je predmet prijave za oplemenjivačko pravo na biljnu sortu Zajednice (pristojba za ispitivanje) plaćaju se u skladu s Prilogom I. za svako započeto razdoblje rasta. U slučaju sorti za koje se uvijek iznova treba koristiti materijal s posebnim sastojcima za proizvodnju materijala, pristojba za ispitivanje te sorte i svakog sastojka za koje nije dostupan službeni opis i koji se također moraju ispitati utvrđena je u Prilogu I.”
  (3)
  Prilog I. izmjenjuje se u skladu s Prilogom ovoj Uredbi.
  Članak 2.
  Ova Uredba stupa na snagu dvadesetog dana od dana objave u Službenom listu Europske unije.
  Primjenjuje se od 1. siječnja 2015.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 4. prosinca 2014.